རྒྱ་གར་ན་སྤྱི་ལོའི་སྔོན་གྱི་དུས་རབས་བདུན་པའམ་བརྒྱད་པ་ཙམ་སྟེ།བདག་ཅག་གི་སྟོན་པའི་སྔོན་གྱི་ལོ་བརྒྱ་ཕྲག་འགའ་ཞིག་ནས་ཡི་གེ་ཡོད་པར་འདོད་ཅིང༌།ཡི་གེ་རྣམས་ཀྱི་ཕྱི་མོར་གྱུར་པ་ནི་པྲཧྨ་ཞེས་བྱ་བའི་ཡི་གེ་ཡིན།འོན་ཀྱང་པྲཧྨ་ཞེས་པའི་མིང་འདི་ནི་སྤྱི་ལོའི་དུས་རབས་གསུམ་པའམ་བཞི་པ་ཙམ་ན་བྱུང༌།དེའི་ཚེ་ན་ཡི་གེ་འདི་བྱུང་ནས་ལོ་སྟོང་ལྷག་ཙམ་སོང་བས་ཕྱིས་ཀྱི་མི་རྣམས་ཀྱིས་ཡི་གེ་འདི་ཚངས་པས་བྱས་པ་ཡིན་པར་འདོད་ནས་མིང་དེ་ལྟར་བཏགས་པ་སྟེ་པྲཧྨ་ཞེས་པ་ནི་ཚངས་པའི་མིང་ངོ༌།།དགེ་འདུན་ཆོས་འཕེལ་གྱི་གསུང་ལས།འདི་ལ་དེང་སང་བྲམ་ཟེའི་ཡི་གེའམ་ཚངས་པའི་ཡི་གེར་འབོད་དོ་ཞེས་གསུངས་དེ་འདི་ཡིན།དེ་སྐབས་ཀྱི་མུ་སྟེགས་པའི་རིག་བྱེད་རྣམས་ཀྱང་ཡི་གེ་འདིས་བྲིས་པ་ཡིན་ལ།སྟོན་པ་ཞལ་བཞུགས་པའི་ཚེ་ན་ཡབ་རྒྱལ་པོ་ཟས་གཙང་གིས་གཞོན་ནུ་རིང་དུ་མ་མཐོང་བས་མཐོང་བར་འདོད་ནས།མངལ་རུམ་བཞུགས་པ་ཚུན་ཆད་ནས།།བདག་གིས་ལེགས་པར་ཁྱོད་བསྲུངས་ཏེ།།ཉོན་མོངས་གདུགས་ཀྱིས་རབ་གདུགས་པས།།རྒྱལ་པོའི་ལྗོན་ཤིང་སྡོད་ཅིང་མཆིས།།སློབ་མའི་ཡལ་ག་རྩ་ལག་གིས།།ད་ལྟར་ཁྱོད་ནི་རྒྱས་གྱུར་པས།།གཞན་དག་བདེ་བས་དགའ་མཛད་ན།།བདག་ནི་སྡུག་བསྔལ་བསྟེན་པར་གྱུར།།གང་ཚེ་དང་པོ་ཁྱོད་བསྲུངས་ཚེ།།ཤིན་ཏུ་དོན་ཆེན་མཛད་ནས་ནི།།ཉེ་དུ་རྗེས་སུ་གཟུང་མཛད་ཅེས།།དེ་ཚེ་ཁྱོད་ཀྱིས་ཐུགས་དམ་བཅས།།དེ་སླད་གོ་འཕང་ཞི་བརྙེས་ཁྱོད།།བདག་དང་ཉེ་དུའི་ཚོགས་རྣམས་ལ།།རྗེས་སུ་ཐུགས་བརྩེས་ཉེར་བཟུང་སྟེ།།འབྱོན་པའི་བློ་གྲོས་མཛད་དུ་གསོལ།།ཞེས་བྲིས་ནས་འཆར་ཀ་ལ་བསྐུར་བ་སྟོན་པ་ཉིད་ཀྱི་ཕྱག་གིས་བཞེས་ནས་ཀློག་པར་མཛད་པའི་འཕྲིན་ཡིག་དང།སྟོན་པ་མྱ་ངན་ལས་འདས་པའི་ཕྱི་ལོར་བཀའ་བསྡུ་དང་པོའི་སྐབས་སུ་སྡེ་སྣོད་གསུམ་ཡི་གེར་བཀོད་པ་དང༌།མོར་ཡའི་རྒྱལ་རབས་ཀྱི་སྐབས་ལས་སྤྱི་ལོའི་སྔོན་གྱི་ལོ་༢༦༤ནས་༢༢༧ཙམ་གྱི་དུས་སུ་རྒྱལ་སྲིད་བཟུང་བའི་རྒྱལ་པོ་མྱ་ངན་མེད་ཀྱིས་བཙུགས་པའི་རྡོ་རིང་༣༥ཙམ་ལས་གཉིས་མ་གཏོགས་གཞན་ཐམས་ཅད་ཀྱི་ཡི་གེ་བཅས་པ་ཡིག་གཟུགས་འདིས་བྲིས་པ་ཤ་སྟག་ཡིན་པར་མངོན་ནོ།།